**คำแถลงนโยบายการบริหารงานของนายกองค์การบริหารส่วนจังหวัดชลบุรี**

**เรียน ท่านประธานสภาและสมาชิกสภาองค์การบริหารส่วนจังหวัดชลบุรี ทุกท่าน**

 กระผมนายวิทยา คุณปลื้ม นายกองค์การบริหารส่วนจังหวัดชลบุรี ขอขอบพระคุณพี่น้องชาวชลบุรีทุกท่านอย่างจริงใจ ที่ได้มอบความไว้วางใจให้กระผมได้มีโอกาสเข้ามาบริหารงาน ในตำแหน่งนายกองค์การบริหารส่วนจังหวัดชลบุรีอีกวาระหนึ่ง และขอแสดงความยินดีกับท่านประธานสภาฯ และท่านสมาชิกสภาฯทุกท่าน ที่ได้รับความไว้วางใจจากพี่น้องประชาชนชาวชลบุรี มอบคะแนนเสียงบริสุทธิ์ จนได้รับการเลือกตั้งได้เข้ามาปฏิบัติหน้าที่อันสำคัญเพื่อพี่น้องประชาชนชาวชลบุรี ในฐานะฝ่ายนิติบัญญัติ ในสภาองค์การบริหารส่วนจังหวัดชลบุรีอันทรงเกียรติแห่งนี้ ท่านทั้งหลายครับ กระผมขอใช้วาระอันสำคัญยิ่ง ณ สภาฯ แห่งนี้ แถลงให้เห็นถึงความมุ่งมั่น ตั้งใจของกระผมที่จะขับเคลื่อนให้นโยบายในแต่ละด้าน ถูกนำไปปฏิบัติให้สัมฤทธิ์ผลอย่างเป็นรูปธรรม เพื่อพี่น้องประชาชนชาวจังหวัดชลบุรี

**ท่านประธานสภาและสมาชิกองค์การบริหารส่วนจังหวัดชลบุรี ทุกท่านครับ**

4 ปี ภายใต้การบริหารงานของกระผมต่อจากนี้ ผมขออาสาทำงานรับใช้พี่น้องชาวชลบุรีอย่างต่อเนื่อง ทัดเทียม ทั่วถึงและทันที ด้วยนโยบาย 9 ด้าน ก้าวสู่การเป็น “ชลบุรี มหานคร” ภายใต้วิสัยทัศน์ขององค์การบริหารส่วนจังหวัดชลบุรี “เมืองนวัตกรรมน่าอยู่ ศูนย์กลางการท่องเที่ยวและกีฬา พัฒนาเศรษฐกิจ สังคมและสิ่งแวดล้อมอย่างยั่งยืน” และสอดคล้องกับวิสัยทัศน์ของจังหวัดชลบุรี "เมืองนวัตกรรมชั้นนำ สร้างสรรค์เศรษฐกิจใหม่ สู่การพัฒนาคุณภาพชีวิตอย่างสมดุลและยั่งยืน" เริ่มต้นด้วยนโยบาย 4 ดี เพื่อชีวิตที่ดีของชาวชลบุรี ทุกกลุ่ม ทุกเพศ ทุกวัย ให้ได้มีสภาพความเป็นอยู่ที่ดี มีสุขภาพที่ดี มีการศึกษาที่ดี มีสิ่งแวดล้อมที่ดีอย่างเท่าเทียมกัน ได้แก่ นโยบายมหานครแห่งเศรษฐกิจดี นโยบายมหานครแห่งสุขภาพดี นโยบายมหานครแห่งสิ่งแวดล้อมดี และนโยบายมหานครแห่งการศึกษาดี อีกทั้งยังมีนโยบายอีก 5 ด้าน ที่จุดประกายความเป็นเมืองอัจฉริยะ ในทุกด้าน ได้แก่ นโยบายมหานครแห่งการพัฒนาเมือง (Smart City) นโยบายมหานครแห่งการท่องเที่ยวและกีฬา นโยบายมหานครแห่งสังคมและวัฒนธรรมที่หลากหลาย นโยบายมหานครแห่งความปลอดภัยและปลอดยาเสพติดและนโยบายองค์กรโปร่งใสบริหารจัดการตามหลักธรรมาภิบาล

โดยมียุทธศาสตร์และเป้าหมายการพัฒนาในแต่ละด้าน ดังนี้

**1. นโยบายมหานครแห่งเศรษฐกิจดี**

 ภายใต้กรอบ “เมืองเศรษฐกิจอัจฉริยะ” ปัจจุบันเรากำลังก้าวเข้าสู่ระบบเศรษฐกิจและสังคมยุคใหม่ ที่มุ่งเน้นการใช้ความคิดสร้างสรรค์และการสร้างสังคมแห่งการเรียนรู้ เพื่อสร้างภูมิคุ้มกันให้กับสังคมและครอบครัว ให้สามารถปรับตัวและรองรับการเปลี่ยนแปลงของเศรษฐกิจ สังคมและวัฒนธรรม ที่ส่งผลกระทบต่อชีวิต รายได้ ตลอดจนความเป็นอยู่ของเรา ดังนั้นเพื่อให้การขับเคลื่อนนโยบายประสบผลสัมฤทธิ์เป็นรูปธรรม จึงกำหนดแนวทางปฏิบัติ ประกอบด้วย

 1) ยกระดับการเติบโตของ Eastern Economic Corridor หรือ “โครงการพัฒนาระเบียงเศรษฐกิจพิเศษภาคตะวันออก” (EEC) เพื่อต่อยอดไปสู่การส่งเสริม Airport City ให้เกิดศูนย์กลางการพัฒนาธุรกิจเป้าหมาย โดยเฉพาะการเป็น “ศูนย์กลางอุตสาหกรรมท่องเที่ยว และ Logistics & Aviation"

 2) ยกระดับ 1 อำเภอ 1 ซอฟต์พาวเวอร์ ส่งเสริมเศรษฐกิจสร้างสรรค์

 3) ยกระดับเกษตรอัจฉริยะ นำเทคโนโลยีที่เหมาะสมมาใช้ปรับกับเกษตรกรรมในพื้นที่

 4) ยกระดับสินค้า OTOP ชลบุรี สู่สากล ด้วยการพัฒนาคุณภาพสินค้า และส่งเสริมด้านการตลาดให้ขยายวงกว้างขึ้น

 5) ยกระดับความรู้ความสามารถ Startup และ SMEs ให้ความรู้ต่อยอดออกสู่เชิงพาณิชย์พัฒนา ให้เป็นผู้ประกอบการได้

 **2. นโยบายมหานครแห่งการศึกษาดี**

 การศึกษา คือ รากฐานสำคัญของการพัฒนา โดยมุ่งเน้นการสร้างระบบการศึกษาที่เข้าถึงได้ เท่าเทียม ทันสมัย ลดความเหลื่อมล้ำ ประกอบด้วย

 1) ยกระดับคุณภาพการศึกษาให้ทัดเทียม พัฒนาสถานศึกษาให้มีมาตรฐานทัดเทียม มีคุณภาพ พร้อมเพรียง ทั้งเรื่องอาคารสถานที่ บุคลากร และอุปกรณ์การศึกษา

 2) ยกระดับศูนย์การเรียนรู้เพื่อคนทุกวัยสู่โลกแห่งอนาคต Digital mind center

 3) ยกระดับภาษาที่ 3 สู่โรงเรียน ส่งเสริมพัฒนาบุคลากรด้านภาษาที่หลากหลาย

 4) ยกระดับการศึกษาเพื่อเตรียมรองรับตลาดแรงงานใน EEC และ Airport city ( หลักสูตร Robot AI , ระบบราง และรถไฟฟ้า EV ฯลฯ )

 5) ยกระดับการส่งเสริมให้มีการจัดกิจกรรม ด้านศิลปะ ดนตรีและกีฬา ตลอดจนการส่งเสริมกิจกรรม ค่ายคุณธรรม ค่ายต่อต้านยาเสพติด ฯลฯ สำหรับนักเรียน นักศึกษา

 **3. นโยบายมหานครแห่งสุขภาพดี**

 การก้าวเข้าสู่สังคมแห่งคุณภาพและมีคุณภาพชีวิตที่ดี เราจำเป็นต้องให้ความสำคัญกับการเข้าถึงสิทธิ ความเท่าเทียม เสมอภาคและครอบคลุม ทั้งในด้านสิทธิพื้นฐาน การบริการ การรักษาพยาบาล ตลอดจนเทคโนโลยี ที่ทันสมัยในการรักษา ป้องกัน และฟื้นฟูสุขภาพของประชาชน ประกอบด้วย

 1) ยกระดับคุณภาพโรงพยาบาลประจำจังหวัดและอำเภอ ให้มีคุณภาพการให้บริการ ที่มีมาตรฐานใกล้เคียงกัน

 2) ยกระดับโรงพยาบาลส่งเสริมสุขภาพตำบล สู่ศูนย์บริการทางการแพทย์ขั้นพื้นฐานผ่านเทคโนโลยี ส่งเสริมนวัตกรรม Telehealth สามารถให้คำปรึกษาและบันทึกข้อมูลการตรวจสุขภาพได้ทันที และการพัฒนาปรับปรุงอาคารสถานที่ เครื่องมือและบุคลากรให้เพียงพอ

 3) ยกระดับ อสม.จังหวัดชลบุรี อัจฉริยะ ภายใต้วิสัยทัศน์ “หมอถึงบ้าน พยาบาลถึงเรือน” ยกระดับการสื่อสารเครือข่าย อสม. ทั้งชลบุรี ผ่าน Digital Platform

 4) ยกระดับการดูแลผู้สูงอายุ คนพิการ ผู้ป่วยและกลุ่มเปราะบางด้วยเทคโนโลยีประสานงาน ระบบแพทย์ฉุกเฉิน สร้างการมีส่วนร่วมของท้องถิ่นชุมชนและใช้เทคโนโลยี ช่วยดูแลผู้สูงอายุและกลุ่มเปราะบาง

 **4.** **นโยบายมหานครแห่งการพัฒนาเมือง Smart City**

 เมืองอัจฉริยะ Smart City คือ เมืองที่ใช้เทคโนโลยีดิจิทัลและนวัตกรรมในการพัฒนาโครงสร้างพื้นฐาน การให้บริการ และคุณภาพชีวิตของประชาชนอย่างยั่งยืน มีเป้าหมายเพื่อเพิ่มประสิทธิภาพในการบริหารจัดการ ลดผลกระทบต่อสิ่งแวดล้อม และสร้างสังคมที่มีคุณภาพ โดยมุ่งเน้นการพัฒนาเมืองให้ทันสมัย ผ่านการใช้เทคโนโลยีและนวัตกรรมที่ตอบโจทย์ความต้องการของประชาชน ได้แก่

 1) ยกระดับการสร้าง Creative Center ด้วย Smart Building เปิดพื้นที่แห่งการเรียนรู้ด้วยเทคโนโลยีดิจิทัล

 2) ยกระดับ Smart City เมืองอัจฉริยะผ่าน Application Chonburi เพื่อบริการข้อมูลข่าวสารให้กับประชาชน

 3) ยกระดับระบบบริการสาธารณูปโภคพื้นฐาน ขยายการให้บริการ น้ำประปา – ไฟฟ้า ให้เพียงพอ

 4) ยกระดับเมืองปลอดสาย จัดระเบียบสายไฟฟ้าลงดิน ปรับภูมิทัศน์ให้สวยงามและเพิ่มความปลอดภัย

 5) ยกระดับเมืองปลอดภัย ไฟสว่าง พัฒนาด้านความปลอดภัยทางถนน ไฟทางสาธารณะให้เพียงพอ และนำกล้องอัจฉริยะช่วยจัดการการจราจรเพื่อลดอุบัติเหตุและจุดเสี่ยงให้ลดน้อยลง

 6) ยกระดับเส้นทางคมนาคมและส่งเสริมระบบขนส่งมวลชนสาธารณะด้วยพลังงานไฟฟ้า เพื่อพัฒนาระบบขนส่ง ให้มีความสะดวกรวดเร็ว

**5. นโยบายมหานครแห่งสิ่งแวดล้อมดี**

 สิ่งแวดล้อมเป็นปัจจัยสำคัญต่อคุณภาพชีวิตของประชาชน โดยมุ่งเน้นการบริหารจัดการทรัพยากรธรรมชาติอย่างสมดุล ลดผลกระทบจากมลพิษ โดยเฉพาะสถานการณ์ มลพิษทางอากาศ PM2.5 ที่ส่งกระทบต่อสุขภาพของประชาชนเป็นอย่างมาก การสร้างสมดุลระหว่างการพัฒนาและการอนุรักษ์ เพื่อสิ่งแวดล้อมที่ยั่งยืนและคุณภาพชีวิตที่ดีของประชาชนจึงจำเป็นอย่างยิ่ง ด้วยการดำเนินการดังนี้

 1) ยกระดับการตรวจวัดอากาศฝุ่นละออง PM2.5

 2) ยกระดับการส่งเสริมแหล่งน้ำสะอาด ด้วยการบำบัดน้ำเสีย

 3) ยกระดับการรณรงค์สร้างมหานคร ด้วยการใช้พลังงานสะอาด (Clean Energy) และพลังงานทดแทน

 4) ยกระดับการอนุรักษ์ทรัพยากรธรรมชาติทางทะเลและชายฝั่ง อย่างยั่งยืน

 5) ยกระดับการเพิ่มพื้นที่สีเขียว และป่าชายเลน

 6) เพิ่มปอดชุมชนโดยการเพิ่มสวนสาธารณะและปรับปรุงสวนสาธารณะเดิม

 7) ยกระดับการส่งเสริมการกำจัดขยะอันตราย

 **6.** **นโยบายมหานครแห่งการท่องเที่ยวและกีฬา**

 ภายใต้ยุทธศาสตร์ “เมืองกีฬาระดับโลกและสุขภาพดีที่ยั่งยืน” (World Sports & Healthy City) กีฬาและการท่องเที่ยวเชิงกีฬาและการออกกำลังกาย ที่ได้รับความชื่นชอบและนิยมของคนทั่วโลก โดยเฉพาะจังหวัดชลบุรี ได้รับความนิยมและเป็นที่ชื่นชอบของประชาชนทั้งชาวไทยและทั่วโลกที่เดินทางมาทำกิจกรรมด้านการแข่งขันกีฬา ตลอดจนการท่องเที่ยวเชิงกีฬาและการออกกำลังกายเป็นจำนวนมาก ดังนั้น เพื่อเป็นการส่งเสริมและผลักดันให้นโยบายด้านกีฬาฯ สัมฤทธิ์ผล จึงมีกำหนดกรอบแนวทางปฏิบัติ ประกอบด้วย

 1) ยกระดับการท่องเที่ยวสู่ระดับสากล 1 อำเภอ 1 แลนด์มาร์ค และการท่องเที่ยวเชิงวัฒนธรรมและชุมชน กระจายรายได้สู่ทุกอำเภอ

 2) ยกระดับมหานครแห่งการกีฬาระดับโลก สร้างและพัฒนานักกีฬาให้มีขีดความสามารถในการแข่งขัน สร้างและพัฒนาเพื่อเพิ่มขีดความสามารถบุคลากรด้านการกีฬา

 3) ยกระดับมหานครแห่ง E-Sport สู่ระดับสากล

 4) ยกระดับสนามกีฬา และศูนย์กีฬาทุกอำเภอในจังหวัดชลบุรี

 5) สนับสนุนการจัดการแข่งขันกีฬาในทุกระดับ ยกระดับการส่งเสริมการท่องเที่ยวเชิงกีฬา (Sport Tourism)

 6) ยกระดับการจัดกิจกรรมส่งเสริมการท่องเที่ยว ทั้งในประเทศและต่างประเทศ

 **7. นโยบายมหานครแห่งสังคมและวัฒนธรรมที่หลากหลาย**

 มุ้งเน้นให้เป็นพื้นที่ที่เปิดกว้างสำหรับคนทุกกลุ่ม ทุกเพศ ทุกศาสนา วัฒนธรรม และวิถีชีวิต ลดความเหลื่อมล้ำ สร้างความสมดุลระหว่างการอนุรักษ์วัฒนธรรมดั้งเดิม และการเปิดรับอิทธิพลใหม่ๆ สร้างมหานครที่เปิดกว้าง เชื่อมโยงผู้คนทุกวัฒนธรรม ส่งเสริมความเท่าเทียม และความคิดสร้างสรรค์บนพื้นฐานของความเคารพซึ่งกันและกัน โดยมีกรอบแนวทางปฏิบัติ ประกอบด้วย

 1) ยกระดับส่งเสริมวิถีชุมชน วัฒนธรรมและประเพณีท้องถิ่นทุกอำเภอ

 2) ยกระดับการส่งเสริมและทำนุบำรุงศาสนา

 3) ยกระดับการส่งเสริมความหลากหลายทางวัฒนธรรม

 4) ยกระดับการมีส่วนร่วมของคนในชุมชน เปิดพื้นที่ และเพิ่มโอกาส เพื่อส่งเสริมศักยภาพให้เด็ก เยาวชน และทุกกลุ่ม

 5) ยกระดับความเท่าเทียมของคนทุกเพศ ทุกวัย ทุกกลุ่ม และกลุ่ม LGBTQ+

**8.** **นโยบายมหานครแห่งความปลอดภัยและปลอดยาเสพติด**

 มุ่งเน้นให้เป็นเมืองที่มีความปลอดภัยสูง ลดอาชญากรรมและปลอดจากปัญหายาเสพติด สร้างสังคมที่มีคุณภาพชีวิตที่ดีขึ้น สนับสนุนการบังคับใช้กฎหมายที่เข้มงวด ในการควบคุมและปราบปรามอาชญากรรม รวมถึงยาเสพติดอย่างจริงจัง ตามยุทธศาสตร์การป้องกันปราบปรามและฟื้นฟูผู้ติดยาเสพติด การรักษาความปลอดภัยในชีวิต และทรัพย์สิน โดยมีแนวทางการปฏิบัติ ประกอบด้วย

 1) รณรงค์สร้างจิตสำนึกให้สถาบันครอบครัวเข้มแข็งเสริมสร้างความอบอุ่นให้ครอบครัว

 2) รณรงค์ประชาสัมพันธ์โดยใช้เทคโนโลยีสมัยใหม่เพื่อเข้าถึงกลุ่มวัยรุ่น ให้เห็นถึงโทษและพิษภัยของยาเสพติด

 3) พัฒนาประสิทธิภาพขององค์กรให้เข้มแข็งโดยผู้นำท้องถิ่นให้ความสำคัญในการป้องกัน สร้างการมี ส่วนร่วมของชุมชน ให้ประชาชนมีบทบาทในการช่วยสอดส่องและแจ้งเบาะแส

 4) ส่งเสริมการพัฒนารูปแบบการป้องกันปราบปรามแก้ไขปัญหายาเสพติดในเชิงรุกและบูรณาการให้ทั่วถึงและสอดคล้องกับสภาวการณ์ปัจจุบัน

 5) ส่งเสริมสนับสนุนการใช้เทคโนโลยีในการรักษาความปลอดภัยในชีวิตและทรัพย์สินและสร้างสภาพแวดล้อมที่เอื้อต่อความปลอดภัย เช่น พื้นที่สาธารณะที่ดี ระบบแสงสว่าง การเฝ้าระวังด้วยกล้องวงจรปิด CCTV

**9.** **นโยบายองค์กรโปร่งใส บริหารจัดการตามหลักธรรมาภิบาล**

 การบริหารราชการและปฏิบัติงานขององค์การบริหารส่วนจังหวัดชลบุรี เป็นการปฏิบัติราชการเพื่อ ประโยชน์สุขของประชาชน เกิดผลสัมฤทธิ์ต่อภารกิจของรัฐ ก่อให้เกิดความมีประสิทธิภาพ เกิดความคุ้มค่า ลดขั้นตอนการปฏิบัติงาน การอำนวยความสะดวกและการตอบสนองความต้องการของประชาชน โดยมีกรอบแนวทางปฏิบัติ ประกอบด้วย

 1) เสริมสร้างความเข้มแข็งของชุมชนเพื่อการพึ่งพาตนเองทางสังคมตามระบอบประชาธิปไตย

 2) ส่งเสริม สร้างความเข้าใจ ให้ภาคเอกชนและประชาชนเข้ามาเรียนรู้ มีจิตสำนึก มีส่วนร่วมทางการเมือง และการบริหารจัดการภาครัฐ

 3) ส่งเสริมการบริหารงานเชิงรุก โดยเน้นการให้บริการที่ดีแก่ประชาชน

 4) ส่งเสริมและสนับสนุนเพื่อให้เกิดการพัฒนางานด้านการบริการ เพิ่มประสิทธิภาพการบริหารงานภาครัฐไปสู่องค์กรยุคใหม่

 5) พัฒนาศักยภาพบุคลากรและระบบข้อมูลเพื่อการทำงานสู่มืออาชีพภายใต้องค์กรแห่งการเรียนรู้

 6) ยกระดับการให้บริการประชาชนและการบริหารจัดการด้วยเทคโนโลยีสู่การเป็นภาครัฐดิจิทัล (digital government) ตามแนวทางของสำนักงานพัฒนารัฐบาลดิจิทัล

**ท่านประธานสภาองค์การบริหารส่วนจังหวัดชลบุรี ที่เคารพ**

 ด้วยนโยบาย 9 ด้าน ก้าวสู่การเป็น“ชลบุรี มหานคร”จะเป็นการบริหารงานราชการตามอำนาจหน้าที่ ที่กำหนดไว้ในกฎหมายและระเบียบที่เกี่ยวข้อง และองค์การบริหารส่วนจังหวัดชลบุรี จะเป็นองค์กรหลักในการประสานความร่วมมือกับภาคีทุกภาคส่วน ไม่ว่าจะเป็นหน่วยงานราชการ หน่วยงานท้องถิ่น ภาคเอกชน รัฐวิสาหกิจ ฯลฯ เพื่อร่วมกันวางรากฐานการพัฒนาระบบเศรษฐกิจที่แข็งแกร่ง สร้างอาชีพ สร้างรายได้และความเป็นอยู่ที่ดีให้กับชุมชนและท้องถิ่น ก้าวเข้าสู่ความมั่นคง มั่งคั่งและผาสุกอย่างยั่งยืน เป็นต้นแบบของการพัฒนาไปสู่เมืองน่าอยู่ที่มีการเจริญเติบโตแบบชาญฉลาด (Smart Growth City) เมืองที่พร้อมรับ ปรับตัวและพลิกโฉมด้วยเทคโนโลยีดิจิทัล เพื่อให้ทัดเทียมกับนานาอารยะประเทศ ตลอดจนมุ่งเน้นการพัฒนาคุณภาพชีวิตที่ดี อย่างทั่วถึงและเท่าเทียมกัน บนพื้นฐานของความเป็นจริงที่สามารถทำได้ทันที อันนำไปสู่เมืองที่มีการพัฒนาอย่างสร้างสรรค์และยั่งยืน กระผมขอเรียนว่าเป็นความมุ่งมั่นและตั้งใจที่จะนำความรู้ ความสามารถและประสบการณ์ในการบริหารงานที่ผ่านมาของตัวกระผม พร้อมด้วยทีมงานบริหารเข้ามาร่วมกันพัฒนาและแก้ไขปัญหาความเดือดร้อนให้กับพี่น้องชาวชลบุรี และจังหวัดชลบุรีของเรา โดยใช้หลักธรรมาภิบาลในการปฏิบัติงานเป็นสำคัญ มิได้แสวงหาผลประโยชน์ส่วนตน อันจะทำให้เกิดการสูญเสียต่อรัฐ สังคมและองค์กร สร้างการยอมรับ ความน่าเชื่อถือ ความมั่นใจและความศรัทธาให้เกิดขึ้นกับประชาชน และกระผมพร้อมรับฟังความคิดเห็น และเปิดโอกาสให้สมาชิกสภาฯ ทุกท่าน ได้นำความต้องการของประชาชน รวมถึงปัญหาที่สะท้อนมาจากประชาชนในพื้นที่ มาแสนอแนะ ร่วมกันคิด ร่วมกันแก้ไข เพื่อมุ่งไปสู่เป้าหมายแห่งความสำเร็จและภาคภูมิใจร่วมกันต่อไปครับ

        สุดท้ายนี้ กระผมขอขอบพระคุณท่านประธานสภาฯ และสมาชิกสภาฯ ผู้ทรงเกียรติทุกท่าน ที่ให้เกียรติรับฟังคำแถลงนโยบายการบริหารงานฯ ในวันนี้ กระผมและทีมงานหวังว่าจะได้รับความร่วมมือและได้รับความไว้วางใจจากท่านประธานสภาฯ และสมาชิกสภาฯ ผู้ทรงเกียรติทุกท่าน สนับสนุนการบริหารงานของกระผมและทีมงาน ตลอดวาระของการทำงานในฐานะนายกองค์การบริหารส่วนจังหวัดต่อไป

ขอขอบพระคุณ

วิทยา คุณปลื้ม

นายกองค์การบริหารส่วนจังหวัดชลบุรี